বৃষ্টি বিনে বিশ্রাম নেই কলকাতা মেট্রোর এসি রেকের। গরমের আঁচ যত বাড়ছে এসি মেট্রোর উপর যাত্রী পরিবহণের চাপও তত বাড়ছে। কলকাতা মেট্রো সূত্রে খবর, গ্রীষ্মের মরসুমে ১৩টি এসি রেকের সবকটিকে সচল রাখতে বিশেষ ভাবে তৎপর থাকতে হচ্ছে মেট্রো কর্তৃপক্ষকে। একমাত্র বর্ষা এসে তাপমাত্রা খানিকটা কমলে তবেই ওই চাপ খানিকটা লাঘব হতে পারে। 
মেট্রোয় মোট সাতাশটির মধ্যে ১৩টি এসি এবং ১৪টি নন-এসি রেক রয়েছে। যে কোনও আপৎকালীন পরিস্থিতির জন্য নিউ গড়িয়া এবং নোয়াপাড়ায় দুটি নন-এসি রেক রাখা থাকে। পুরনো নন-এসি রেকগুলির মধ্যে তিনটির খোলনলচে বদলানোর কাজ চলছে। ফলে দিনে পরিষেবার জন্য গড়ে ২০-২২টি রেক পাওয়া যায়। এই দিয়েই সপ্তাহের কাজের দিনে প্রতিদিন ৩০০ বার চলাচল করে মেট্রো। এসি রেকগুলি প্রতিদিন প্রায় ২০০ বার চলাচল করে। 
আরও পড়ুন
আত্মহত্যা রুখতে তিন কোটির স্টেশন তৈরি ইস্ট-ওয়েস্টে
গরমে আয়ের সিংহভাগই আসে এসি মেট্রো থেকে। ফলে গরমে যাত্রীদের কষ্ট লাঘব করার পাশাপাশি মেট্রোর আয় বাড়াতে এসি রেকের নিয়মিত দেখভাল করতে হচ্ছে মেট্রোকে। যদিও সাধারণত প্রতি তিন দিন অন্তর ওই রক্ষণাবেক্ষণের কাজ করার কথা। নিউ গড়িয়া এবং নোয়াপাড়া দুটি কারশেডেই এসি রেকের রক্ষণাবেক্ষণের কাজ চলছে। একমাত্র বৃষ্টির জন্য তাপমাত্রা বেশ খানিকটা কমলে তবেই এসি রেকের চলাচল খানিকটা কমিয়ে নন-এসি রেকের চলাচল বাড়বে। হালফিলে আকাশে বৃষ্টির দেখা না পাওয়ায় এসি রেকেরও বিশ্রাম নেই। মেট্রো রেলের এক কর্তা বলেন, “আগে এসি রেকগুলিতে জল পড়া, কামরা সমান ভাবে ঠান্ডা না হওয়ার সমস্যা ছিল। কিন্ত এখন ওই রক্ষণাবেক্ষণের ভার বেসরকারি সংস্থাকে দেওয়া হয়েছে। রেলের নিজস্ব গবেষণা প্রতিষ্ঠান রিসার্চ ডিজাইন অ্যান্ড স্ট্যান্ডার্ড অর্গানাইজেশনে’র নিয়মিত পরামর্শ নিয়ে ওই ত্রুটি দূর করা হয়েছে।” পাশাপাশি, মেট্রোর নিজস্ব কর্মীদের তৎপরতাও তুঙ্গে থাকায় এসি রেক নিয়ে অভিযোগ অনেকটাই কমেছে বলে তাঁর দাবি।